বাংলায় তাঁর অভ্যাগমন ঘটেছিল ১৯৪৯ খ্রিষ্টাব্দে। ভারতবর্ষ যখন উপনিবেশবাদ থেকে স্বাধীন জাতীয়তাবাদের পথে শুরু করেছে যাত্রা, সেই সময়েই এদেশে তাঁর আগমন সন্ন্যাসী হিসেবে। জেসুইট সন্ন্যাসীরূপে ধর্মীয় আনুষঙ্গিকতায় আগামীর উদযাপন – এই ছিল জীবনের উদ্দেশ্য। অন্যদিকে তাঁর মনের লক্ষ্য ছিল বাংলা ভাষা শিক্ষার গভীরে অবগাহন। বেলজিয়ামে অবস্থানকালে বাংলা ভাষার সঙ্গে তাঁর যে-পরিচয় ঘটেছিল, তার পরিসীমা ছিল ক্ষুদ্র। বাংলায় আসার পরই পেয়েছিলেন নিবিড়ভাবে বাংলা ভাষাকে জেনে নেওয়ার বিসত্মৃত প্রেক্ষাপট। ‘বাংলা ভাষায় আমার অনুপ্রবেশ শ্রীরামপুরে – কেরি-স্মৃতির ছায়াচ্ছন্ন শ্রীরামপুরে। সবেমাত্র এসেছি দেশ থেকে, কায়রোতে কেনা সোলার টুপিটা ফেলেছি ডাস্টবিনে, ইংরেজি ভাষা ভাল করে শেখার আগেই শিখতে বসেছি বাংলা।’১ শেষ পর্যন্ত বাংলা ভাষা ও বাঙালিয়ানার সঙ্গে এতই গভীর ভালোবাসা-বন্ধনী সম্পর্ক গড়ে ওঠে যে, তিনি হয়ে ওঠেন বাঙালির আপনজন, নিকটজন।